Mistoqsijiet u Tweġibiet X'inhu l-għan tar-Regolament? L-għan huwa li jiġi żgurat li l-Ewropej li jixtru jew jabbonaw għal films, xandiriet sportivi, mużika, kotba elettroniċi u logħob fl-Istat Membru fejn jgħixu jkollhom aċċess għal dan il-kontenut meta jivvjaġġaw jew joqogħdu temporanjament f'pajjiż ieħor tal-UE. Dan ir-Regolament jidħol fis-seħħ fl-1 ta' April 2018 fl-Istati Membri kollha tal-UE. Min se jibbenefika mir-regoli l-ġodda? L-interessi tad-detenturi tad-drittijiet se jitħarsu sabiex jiġi evitat l-abbuż. Il-fornituri se jkunu obbligati joffru l-istess servizz, jivvjaġġa fejn jivvjaġġa l-abbonat? Kif se jaħdmu s-servizzi ta' video-on-demand bħan-Netflix, li jeżisti f'aktar minn pajjiż wieħed fl-UE? Iva, il-fornituri tas-servizzi tal-kontenut online bi ħlas (bħall-films online, u bħas-servizzi tal-istreaming tat-TV jew tal-mużika) iridu jipprovdu lill-abbonati tagħhom bl-istess servizz, ikun fejn ikun fl-UE l-abbonat. Is-servizz irid jiġi pprovdut bl-istess mod fi Stati Membri oħra, daqslikieku fl-Istat Membru tar-residenza. Ngħidu aħna fil-każ tan-Netflix, se jkollok aċċess għall-istess għażla (jew katalgu) fi kwalunkwe post fl-UE jekk tkun imsiefer temporanjament, daqslikieku kont f'darek. Dawn ir-regoli ma jwaqqfux lill-fornituri tas-servizz milli joffru għażliet addizzjonali lill-utenti tagħhom meta jsiefru, bħal ngħidu aħna l-aċċess għall-kontenut disponibbli fil-pajjiż fejn ikunu siefru. Huwa l-fornitur tas-servizz involut li jiddeċiedi joffrix jew iżommx l-aċċess għall-kontenut lokali flimkien mal-obbligu tiegħu skont dan ir-regolament. Hemm xi limitazzjoni taż-żmien? X'jiġri jekk persuna tgħix f'pajjiż u kuljum tmur taħdem f'ieħor? Ir-regolament tal-portabbiltà jkopri sitwazzjonijiet fejn l-abbonati jkunu temporanjament barra minn pajjiżhom. Dan it-terminu mhux definit fir-Regolament. Madankollu, dan it-terminu jirreferi għal min ikun preżenti fi Stat Membru li ma jkunx l-Istat Membru ta' residenza. Ikopri xenarji differenti fosthom il-vaganzi u l-ivvjaġġar fuq xogħol. Ir-regoli l-ġodda ma jistabbilixxu l-ebda limiti għall-użu tal-element tal-portabbiltà, sakemm l-utent ikun residenti fi Stat Membru ieħor. Il-fornituri tas-servizzi jeħtieġ javżaw lill-abbonati tagħhom bil-kundizzjonijiet eżatti tal-offerti tal-portabbiltà tagħhom. Pereżempju jekk int tgħix il-Belġju u tabbona għal servizz tal-istreaming tal-mużika bi ħlas hemmhekk stess, se jkollok aċċess għall-istess l-għażla ta' mużika fi Stati Membri oħra, daqslikieku qiegħed f'darek il-Belġju. Din il-portabbiltà tal-kontenut online tiegħek se tkun disponibbli jekk inti tivvjaġġa kuljum lejn Stati Membri oħra, ngħidu aħna lejn Franza jew il-Lussemburgu. Il-fornituri tas-servizzi tal-kontenut, kif se jkunu jafu liema jkun il-pajjiż tar-residenza tal-utenti tagħhom? Il-fornitur tas-servizz se jkollu jivverifika l-pajjiż ta' residenza tal-abbonat. Dan isir meta jiġi ffirmat u meta jiġġedded il-kuntratt. Il-fornituri tas-servizz se jkunu jistgħu jivverifikaw il-pajjiż ta' residenza permezz tal-informazzjoni varja li jipprovdilhom l-abbonat. Ir-Regolament jipprevedi lista magħluqa ta' dawn il-mezzi ta' verifika sabiex tiġi limitata l-interferenza mal-privatezza tal-konsumaturi. Il-mezzi elenkati jistgħu jkunu d-dettalji tal-ħlas, il-ħlas tal-liċenzja għas-servizzi ta' xandir, l-eżistenza ta' kuntratt għall-konnessjoni tal-internet jew tat-telefown, verifiki IP jew id-dikjarazzjoni tal-abbonat dwar l-indirizz tar-residenza tagħhom. Il-fornitur tas-servizz jeħtieġ japplika mhux aktar minn żewġ mezzi ta' verifika minn din il-lista. Kwalunkwe pproċessar ta' dejta personali irid isir f'konformità mar-regoli tal-UE dwar il-protezzjoni tad-dejta. Ir-Regolament japplika wkoll għas-servizzi online b'xejn? Il-fornituri tas-servizzi tal-kontenut online b'xejn se jkunu jistgħu jagħżlu huma jridux jibbenefikaw minn dawn ir-regoli l-ġodda. Ladarba jagħżlu li jibdew jipprovdu l-portabbiltà skont ir-Regolament, ir-regoli kollha jkunu japplikaw għalihom bl-istess mod bħal min joffri s-servizzi bi ħlas. Dan ifisser li l-abbonati se jkollhom jilloggjaw biex ikollhom aċċess u biex jużaw il-kontenut meta jkunu msefrin temporanjament, u l-fornituri tas-servizz se jkollhom jivverifikaw l-Istat Membru ta' residenza tal-abbonat. Kif jista' jsir jaf il-konsumatur, liema servizzi online provduti b'xejn bdew jimxu mar-Regolament? Jekk il-fornituri tas-servizzi tal-kontenut online b'xejn jiddeċiedu li jużaw ir-regoli l-ġodda dwar il-portabbiltà, dawn iridu jinfurmaw lill-abbonati tagħhom b'din id-deċiżjoni qabel jibdew jipprovdu s-servizz. Din l-informazzjoni tista', ngħidu aħna, titħabbar fuq is-siti elettroniċi tal-fornituri. Ix-xandara pubbliċi koperti? Nista' nara l-BBC, l-Arte jew servizzi oħra? Is-servizzi tal-kontenut online koperti mir-Regolament jistgħu jinkludu wkoll is-servizzi offruti mix-xandir pubbliku. Il-kwistjoni dwar jekk xandar partikolari jkunx kopert mill-kamp ta' applikazzjoni tar-Regolament tiddependi fuq jekk ikunux issodisfati l-kundizzjonijiet li ġejjin: Nista' nara films online minn xandara f'pajjiż ieħor, ngħidu aħna films tat-televiżjoni Spanjola jew Estonjana fil-Belġju? Jekk xandar tal-kontenut online fl-Istat Membru fejn tgħix ikun kopert mir-regoli l-ġodda dwar il-portabbiltà, se tkun tista' tara l-kontenut tiegħek meta ssiefer temporanjament fi Stat Membru ieħor. Għall-kuntrarju, l-aċċess għall-kontenut offrut fi Stat Membru ieħor mill-pajjiż fejn tgħix mhux se jkun kopert mir-regoli l-ġodda dwar il-portabbiltà. Madankollu, għal ċerti programmi tat-televiżjoni u tar-radju, il-konsumaturi jkunu jistgħu jibbenefikaw mir-Regolament propost għal ċerti trażmissjonijiet online tal-organizzazzjonijiet tax-xandir u għal trażmissjonijiet mill-ġdid tal-programmi tat-televiżjoni u tar-radju, li bħalissa għadu qed jiġi diskuss. Dan, lix-xandara u l-produtturi, se jtihom l-għażla li joffru aċċess transkonfinali għal aktar programmi (ara l-iskeda informattiva). Jeżistu xi eżempji ta' problemi li se jsolvi dan ir-Regolament? Persuni li jivvjaġġaw jew li jinsabu temporanjament f'pajjiż ieħor tal-UE ta' spiss jiffaċċjaw restrizzjonijiet: jistgħu jinqatgħu mis-servizzi tal-kontenut online tagħhom jew ikollhom biss aċċess limitat. Ħafna nies — speċjalment meta jitilqu għal vjaġġi qosra — mhux konvenjenti għalihom li jabbonaw għal servizz lokali, jew jindunaw li l-films u s-sensieli favoriti tagħhom ma jkunux disponibbli inkella jkunu biss b'lingwa barranija. Pereżempju, l-utenti jaf setgħu jaraw biss il-kontenut li jkunu diġà niżżlu fuq l-apparat portabbli tagħhom. Dawn il-kwistjonijiet se jissolvew bir-regoli l-ġodda dwar il-portabbiltà. Ir-restrizzjonijiet marbuta mal-portabbiltà tal-abbonamenti għas-servizzi ta' mużika online (bħal Spotify jew Deezer) jew kotba elettroniċi jidher li huma inqas sinifikanti. Iżda ħadd ma jaf jekk ikunx hemm restrizzjonijiet 'il quddiem, u għalhekk ir-regoli tal-lum jgħoddu wkoll għal servizzi bħal dawn. Il-portabbiltà tal-abbonamenti online tal-isport se tkun koperta bir-regoli l-ġodda? Iva, bosta servizzi ta' kontenut online tal-isport se jkunu koperti. Dan jinkludi s-servizzi fejn l-isport ikun parti minn servizz ta' kontenut online għat-televiżjoni bi ħlas (pereżempju, servizzi ta' streaming bħal Zattoo fil-Ġermanja), jew fejn l-isport ikun parti mill-pakkett globali ta' servizzi online (pereżempju Sky Go), kif ukoll fejn l-organizzatur tal-isport iforni servizz ta' kontenut online apposta. Il-fornitur tas-servizz jista' jitlob ħlas għall-portabbiltà? Le, bir-regoli l-ġodda, is-servizzi tal-kontenut online mhux se jitħallew jimponu tariffi addizzjonali fuq l-abbonati meta jipprovdu l-portabbiltà transkonfinali tal-kontenut tagħhom. X'jgħidu r-regoli l-ġodda jekk fornitur ta' servizz jibda jillimita t-titli tal-mużika, tal-films jew tal-logħob disponibbli meta wieħed isiefer? L-abbonati tas-servizzi tal-kontenut online bi ħlas u tal-kontenut online b'xejn li jkunu għażlu li jsegwu dawn ir-regoli se jkollhom l-istess aċċess għal dawn is-servizzi meta jkunu qed jivvjaġġaw daqslikieku jinsabu fl-Istat Membru tagħhom. Dan ifisser li l-aċċess għas-servizz fi Stat Membru ieħor se jkun daqslikieku l-utenti baqgħu d-dar: joffri l-istess kontenut fuq l-istess medda u numru ta' apparati, u fuq l-istess medda ta' funzjonalitajiet. Kwalunkwe azzjoni minn fornitur li tista' xxekkel lill-abbonati milli jaċċessaw jew jużaw is-servizz waqt li jkunu temporanjament fi Stat Membru ieħor: pereżempju, ir-restrizzjonijiet tal-funzjonalitajiet tas-servizz imorru kontra r-Regolament. Dan ifisser li l-fornitur ma jistax jillimita l-katalgi ta' mużika, ta' films jew ta' sensieli tat-TV disponibbli meta tivvjaġġa lejn Stat Membru ieħor. Il-fornituri prinċipali tal-kontenut online huma teknikament lesti biex japplikaw ir-Regolament il-ġdid mill-1 ta' April? Il-Kummissjoni kienet f'kuntatt mill-qrib mal-fornituri ewlenin tas-servizzi tal-kontenut online (perezempju l-pjattaformi għall-programmi tat-televiżjoni, films, mużika, sport, eċċ.) u rċeviet rispons pożittiv mingħandhom li t-tnedija u l-applikazzjoni tar-regoli l-ġodda dwar il-portabbiltà kienet qed tiġi implimentata mingħajr intoppi u fil-ħin. Fejn iltaqgħu ma' diffikultajiet, il-fornituri tas-servizz tawna x'nifhmu li kienu fil-proċess li jsolvuhom. Il-Kummissjoni kienet qed timmonitorja l-proċess mill-qrib u se tkompli tagħmel dan. Dan ir-Regolament huwa obbligatorju għas-servizzi bi ħlas. Il-fornituri tal-kontenut bla ħlas jistgħu jagħżlu li jibbenefikaw mir-regoli l-ġodda, iżda mhux obbligati li jagħmlu dan. Xi fornituri tas-servizz diġà ħabbru li jixtiequ jissieħbu (YLE fil-Finlandja, RTBF fil-Belġju), u l-Kummissjoni tistenna li l-oħrajn isegwu fil-passi tagħhom, issa li r-regoli l-ġodda saru applikabbli. Għal iktar informazzjoni Skeda informattiva Stqarrija għall-Istampa Travel with your digital subscriptions: Joint statement by the European Commission, the European Parliament and the Bulgarian Presidency of the EU